Od prebežnikov so dobili 4000 evrov

Afganistanskima državljanoma, ki sta štirim beguncem pomagala pri ilegalnem prehodu meje, je že skoraj uspelo pobegniti policistom, a ju je izdala utrujenost. Prebežnike so policisti ustavili pod vasjo Gradišče pri Materiji, njuna vodiča pa so zvečer prijeli na avtobusnem postajališču na Kozini.

Foto: STA

GRADIŠČE PRI MATERIJI > Pod vasjo Gradišče pri Materiji so domačini v četrtek zjutraj opazili skupino šestih tujcev in posumili, da gre za ilegalne prebežnike. O tem so obvestili policiste, ki so nato v bližini prijeli štiri ilegalne prebežnike, dva državljana Afganistana in dva državljana Pakistana. Četverica je takoj zaprosila za azil. Policisti so kmalu ugotovili, da sta bila z njima še dva moška, ki sta že pred prihodom policistov zbežala proti Kozini. Skupina je v Slovenijo v četrtek zjutraj vstopila na območju Trstenika, pri čemer naj bi jim pomagali vodiči.

V četrtek zvečer so policisti na avtobusnem postajališču Kozina opazili moška, ki sta ustrezala opisu dveh pobeglih vodičev. Oba sta bila vidno utrujena, eden pa je imel na desni rami svežo odrgnino. 32-letni Afganistanec, ki ima v Italiji urejen status, je policistom dal svoje dokumente, drugi pa jih ni imel. Povedal je, da je star 23 let in da je iz Afganistana, tudi on naj bi imel v Italiji urejen status.

Postopek so prevzeli koprski kriminalisti, ki so Afganistanca zaradi suma kaznivega dejanja prepovedanega prehoda meje ali ozemlja države pridržali in odpeljali na policijsko postajo. Ugotovili so, da sta s še neznanimi sostorilci od vsakega prebežnika dobila po 1000 evrov, da bi jih prek Slovenije pospremila v Italijo. S še neznanim vodičem naj bi zaslužili 4000 evrov. Afganistanca so v soboto s kazensko ovadbo odpeljali na zaslišanje k dežurnemu preiskovalnemu sodniku koprskega sodišča, ki je za oba odredil pripor. Za kaznivo dejanje prepovedanega prehajanja meje ali ozemlja države je zagroženo od enega do osem let zapora in denarna kazen.

V zadnjih dneh so tudi hrvaški policisti prijeli več tujcev, ki so nameravali ilegalno v Slovenijo. V nedeljo ponoči so pri Šapjanah ustavili štiri turške državljane in državljana Kosova. Hodili so ob železniški progi in po gozdu v bližini državne meje. Na mejnem prehodu Pasjak pa so policisti v avtodomu španske registracije našli skritega 37-letnega mehiškega državljana. V začetku tedna so na mejnem prehodu Rupa zaradi izogibanja mejne kontrole kaznovali tudi 31-letnega slovenskega državljana. SP